รัฐบาลไทย-ข่าวทำเนียบรัฐบาล-สพฐ.ชี้แจงแนวทางในการพัฒนาการปฏิบัติงานร่วมกัน ระหว่างสำนักงานเขตพื้นที่การศึกษา และสำนักงานศึกษาธิการจังหวัด
วันศุกร์ที่ 1 ธันวาคม 2560
สพฐ.ชี้แจงแนวทางในการพัฒนาการปฏิบัติงานร่วมกัน ระหว่างสํานักงานเขตพื้นที่การศึกษา และสํานักงานศึกษาธิการจังหวัด
สพฐ. ชี้แจงแนวทางในการพัฒนาการปฏิบัติงานร่วมกัน ระหว่างสํานักงานเขตพื้นที่การศึกษา (สพท.) และสํานักงานศึกษาธิการจังหวัด (ศธจ.)
วันที่ 30 พฤศจิกายน 2560 นายบุญรักษ์ ยอดเพชร เลขาธิการคณะกรรมการการศึกษาขั้นพื้นฐาน (เลขาธิการ กพฐ.) สํานักงานคณะกรรมการการศึกษาขั้นพื้นฐาน (สพฐ.) กระทรวงศึกษาธิการ ชี้แจงกรณี 1. นายธนชน มุทาพร ประธานชมรมผู้อํานวยการสํานักงานเขตพื้นที่การศึกษาแห่งประเทศไทย เปิดเผยปัญหาการปฎิบัติตามคําสั่งของ คสช. ที่ 19/2560 ข้อที่ 13 ที่มอบอํานาจการบรรจุและแต่งตั้งข้าราชการครูตาม ม.53(3) และ ม.53(4) พ.ร.บ.ระเบียบข้าราชการครูและบุคลากรทางการศึกษา ให้เป็นอํานาจของศึกษาธิการจังหวัด ทําให้เกิดขั้นตอนเกินความจําเป็น สิ้นเปลืองงบประมาณ และเกิดความล่าช้าในการพิจารณาต่าง ๆ ขณะนี้ 225 พื้นที่การศึกษาทั่วประเทศได้รับความเดือดร้อน 2. สื่อนําเสนอข่าวความขัดแย้งในกระทรวงศึกษาธิการ ระหว่างสํานักงานเขตพื้นที่การศึกษา (สพท.) กับหน่วยงานในสังกัดสํานักงานปลัดกระทรวงศึกษาธิการ ซึ่งเกิดจากคําสั่งหัวหน้าคณะรักษาความสงบแห่งชาติ (คสช.) ที่ 19/2560 ดังนี้
สพฐ. โดย เลขาธิการ กพฐ. และสํานักงานปลัดกระทรวงศึกษาธิการ โดยปลัดกระทรวงศึกษาธิการ (ปลัด ศธ.) ได้รับนโยบายจาก นายแพทย์ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ ให้เร่งรัดปรับปรุงระบบการทํางานร่วมกันของ สพท. และสํานักงานศึกษาธิการจังหวัด (ศธจ.) ซึ่งได้ประชุมหารือร่วมกันระหว่างผู้แทนของศึกษาธิการจังหวัดและผู้อํานวยการ สพท. ได้แนวทางในการพัฒนาการปฎิบัติงานร่วมกัน 5 ประเด็น คือ
1) การกําหนดกรอบอัตรากําลังขอ สธจ. และ สพท. ให้มีความเข้มแข็งมีประสิทธิภาพในการทํางานร่วมกัน ทราบว่าขณะนี้มีข้อสรุปในกรอบความคิดนี้แล้ว รอดําเนินการให้มีผลบังคับใช้ตามขั้นตอนต่อไป
2) การใช้อํานาจตามมาตรา 53(3) และ(4) มีข้อสรุปในการแบ่งอํานาจในการใช้ตามมาตรานี้ เป็นที่ยอมรับของทั้งสองฝ่ายแล้วว่า ถ้าดําเนินการเช่นนี้จะช่วยให้การปฏิบัติงานร่วมกันของ ศธจ. และ สพท. มีประสิทธิภาพต่อการบริหารงานบุคคลในจังหวัด ซึ่งขณะนี้สํานักงานปลัดกระทรวงศึกษาธิการกําลังเร่งรัดดําเนินการอยู่
3) การจัดทําแผนบูรณาการร่วมกัน ในการพัฒนาคุณภาพการศึกษา ที่จะต้องทําให้เกิดการบูรณาการงานบุคคลและงบประมาณ ทั้งในมิติของบทบาทหน้าที่หลัก และบริบทของพื้นที่ ถือเป็นหัวใจสําคัญของการตั้งหน่วยงานศึกษาธิการจังหวัดขึ้นมา
4) การจัดระบบการนิเทศการศึกษา ส่วนนี้นับว่าเป็นส่วนสําคัญที่จะทําให้การบูรณาการเป็นรูปธรรมส่งผลให้การทํางานบรรลุเป้าหมาย
5) การจัดทําคู่มือการปฏิบัติงานร่วมกันของ สพท. และ ศธจ. ส่วนนี้สําคัญมาก เพราะเป็นเรื่องที่เกิดขึ้นใหม่ การทําให้การประสานงานเกิดความราบรื่นมีประสิทธิภาพ ต้องทําให้ทั้งสององค์กรมองภาพการทํางานในภาพเดียวกันก่อน จากนั้น จึงร่วมมือกันและสนับสนุนกันและกัน มุ่งถึงความสําเร็จของภารกิจของกระทรวงศึกษาธิการและของประเทศชาติเป็นสําคัญ คือ การส่งเสริมให้ผู้บริหารสถานศึกษา ครู และบุคลากรทางการศึกษาได้ทําหน้าที่ในการพัฒนาคุณภาพการศึกษาของนักเรียนให้ได้ดีที่สุด เพื่อเป็นพลังในการพัฒนาประเทศชาติต่อไป ทั้งนี้ ทั้งสององค์กรจะต้องมองประโยชน์ของประเทศชาติเป็นสําคัญ
เมื่อดําเนินการใน 5 ประเด็นนี้เรียบร้อยแล้ว จะมีการจัดประชุมสัมมนาร่วมกันของ ผอ.สพท. และศึกษาธิการจังหวัดโดยเร็ว เพื่อสร้างการรับรู้ ความเข้าใจ ความเป็นเอกภาพ และความสัมพันธ์ที่ดีในการร่วมมือกันพัฒนาการศึกษาของชาติต่อไป
----------------------------